REZOLUTË

PËR VLERËSIMIN E VEPRIMTARISË SË INSPEKTORATIT TË LARTË 
TË DEKLARIMIT DHE KONTROLLIT TË PASURIVE DHE KONFLIKTIT 
TË INTERESAVE PËR VITIN 2023


Kuvendi i Shqipërisë,
Duke besuar në objektivat dhe përpjekjet e vendit tonë për intensifikimin e luftës kundër korrupsionit, si kusht dhe detyrim thelbësor në kuadër të procesit të integrimit dhe anëtarësimit në Bashkimin Evropian;
Duke theksuar rëndësinë e koordinimit dhe forcimit të bashkëpunimit ndërmjet institucioneve përgjegjëse ligjzbatuese në vend dhe institucioneve të pavarura për rritjen e efikasitetit të hetimeve penale apo administrative, si dhe ndëshkimin e praktikave korruptive, me qëllim arritjen e rezultateve konkrete dhe të prekshme në parandalimin dhe luftën ndaj korrupsionit;
Duke vlerësuar gjetjet në raportin për Shqipërinë për vitin 2023 të Komisionit Evropian për progresin e shënuar nga Inspektorati, si dhe mbështetjen e vazhdueshme nga partnerët ndërkombëtarë për përmbushjen e objektivave prioritarë të institucionit;
Duke inkurajuar e mbështetur Inspektoratin për forcimin e kapaciteteve administrative, teknike, financiare dhe të instrumenteve ligjorë, me qëllim përmbushjen e misionit institucional për zbulimin e pasurimit korruptiv dhe praktikave të ngjashme me të, në parandalimin e konfliktit të interesave për të gjithë kategoritë e zyrtarëve, subjekteve të ligjit dhe personave të lidhur, si dhe inkurajimin për denoncimin e tyre;
Vlerëson veprimtarinë e Inspektoratit të Lartë të Deklarimit dhe Kontrollit të Pasurive dhe Konfliktit të Interesave për vitin 2023 në drejtim të:
Progresit të shënuar në funksionimin tërësor institucional dhe në veçanti në përmbushjen e të gjitha rekomandimeve të lëna në rezolutën e Kuvendit “Për vlerësimin e veprimtarisë së Inspektoratit të Lartë të Deklarimit dhe Kontrollit të Pasurive dhe Konfliktit të Interesave për vitin 2022”.
Angazhimit në procesin e integrimit të vendit në Bashkimin Evropian nëpërmjet bashkëpunimit të ngushtë me Ministrinë e Drejtësisë, me qëllim mbështetjen e proceseve raportuese, dhënien e kontributit për nënkomitetet, progresraportin, apo proceset e takimeve dypalëshe screening për kapitullin 23 “Gjyqësori dhe të drejtat themelore”.
Garantimit të funksionalitetit të plotë të Sistemit të Elektronik të Deklarimit të Interesave Privatë, ku ka vijuar puna për implementimin e masave shtesë të sigurisë në këtë Sistem, nga nevoja e shtuar e sulmeve kibernetike, si dhe angazhimit në zhvillimin e aktiviteteve trajnuese për 329 përfaqësues të institucioneve publike, përgjegjës për menaxhimin e procesit të deklarimit të interesave privatë. 
Zbulimit të rasteve të fshehjeve të pasurisë, si dhe shkeljeve të ndryshme të ligjit për deklarimin e interesave privatë, duke administruar një numër total prej 4070 deklaratash të interesave privatë, duke kaluar në kontroll të plotë për verifikimin e vërtetësisë dhe të saktësisë së të dhënave që përmbahen në deklaratën e pasurisë dhe të interesave privatë 636 subjekte deklarues, duke ndëshkuar me masën administrative “gjobë” për rastet e refuzimeve për deklarim, rastet e mos deklarimeve dhe rastet e konfliktit të interesit 113 zyrtarë, si dhe duke paraqitur pranë prokurorisë, Drejtorisë së Përgjithshme të Parandalimit të Pastrimit të Parave, Policisë së Shtetit dhe strukturave të hetimit tatimor 16 raste referimesh penale. 
Mbështetjes së procesit reformues të sistemit të drejtësisë, me fokus të veçantë forcimin e bashkëpunimit me organet e rivlerësimit dhe ONM-në nëpërmjet trajtimit me përparësi të 53 kërkesave të ardhura nga këto institucione, si dhe në zbatim të detyrimeve të përcaktuara në ligjin për organet e qeverisjes së sistemit të drejtësisë dhe ligjit për organizimin dhe funksionimin e Prokurorisë së Përgjithshme, nga Inspektorati është ushtruar kontroll i plotë për 187 kandidatë në organet e ndryshme të sistemit të drejtësisë.
Vlerësimit kalimtar dhe periodik të punonjësve të Policisë së Shtetit, Gardës së Republikës dhe Shërbimit për Çështjet e Brendshme dhe Ankesat në Ministrinë e Brendshme, në cilësinë e organit ndihmës për komponentin e verifikimit të pasurisë duke bashkëpunuar me Agjencinë e Mbikëqyrjes Policore për kontrollin e plotë të deklaratave të interesave privatë për 35 subjekte të shortuar nga kjo Agjenci.
Administrimit dhe analizimit të 455 raportimeve të dërguara nga njësitë përgjegjëse të ngritura në zbatim të ligjit nr. 60/2016 “Për sinjalizimin dhe mbrojtjen e sinjalizuesve”, nga të cilat 172 i përkasin sektorit publik dhe 283 sektorit privat, si dhe përditësimit të të dhënave të regjistrave kombëtarë të këtyre njësive.
Shkëmbimit të eksperiencave rajonale në fushën e sinjalizimit dhe mbrojtjes së sinjalizuesve, si dhe angazhimit me palët e tjera të përfshira në proces, në vlerësimin e përputhshmërisë së kuadrit ligjor në fuqi, me Direktivën e BE-së, për mbrojtjen e personave që sinjalizojnë, si pjesë masave të përcaktuara për t’u përmbushur edhe në Udhërrëfyesin për Shtetin e së Drejtës.
Bashkëpunimit me institucionet e tjera përgjegjëse për zbatimin e pjesës tjetër të rekomandimeve të vlerësuara si të zbatuara pjesërisht në raportin e Grupit të Shteteve kundër Korrupsionit të Këshillit të Evropës (GRECO) në raundin V, me qëllim marrjen e vlerësimeve pozitive për këto rekomandime në raportim e ardhshëm që është në qershor të këtij viti.
Angazhimit të kapaciteteve administrative në dhënien e asistencës së nevojshme, përfshirë udhëzimet specifike, këshillat dhe trajnimet e organeve përgjegjëse të institucioneve shtetërore për zbatimin e saktë të dispozitave në identifikimin apo trajtimin e situatave të konfliktit të interesave, ku numri i kërkesave të trajtuara gjatë vitit ka rezultuar të jetë 22.
Konsolidimin e marrëdhënieve me organet e sistemit të drejtësisë në verifikimin brenda afateve ligjore të deklaratave të pasurive dhe interesave privatë për kandidatët për pozicione të ndryshme të këtyre organeve. 
Intensifikimin e bashkëpunimit të ndërsjellë ndaj luftës kundër korrupsionit, me qëllim shkëmbimin e informacionit ndërmjet palëve, ku për 23 raste ILDKPKI-ja ka vendosur në dispozicion të SPAK-ut të gjithë informacionin e nevojshëm të administruar.
Nxitjen e bashkëpunimit ndërkombëtar, ku krahas vijimit të marrëdhënieve të ngushta dhe të frytshme me Delegacionin e Bashkimit Evropian në Shqipëri, Këshillin e Evropës në Shqipëri, Zyrën e OSBE-së në Tiranë, Agjencitë e Shteteve të Bashkuara të Amerikës, si USAID-i, u intensifikua komunikimi me zyrat homologe dhe agjencitë antikorrupsion në rajon dhe më gjerë. Gjithashtu, vlen të përmendet anëtarësimi në Rrjetin për Integritet (Network for Integrity), si një forum i rëndësishëm për shkëmbimin e përvojave të institucioneve të ndryshme në rritjen e instrumenteve të integritetit, transparencës dhe etikës, si një mjet për të nxitur më tej besimin e publikut ndaj institucioneve publike.
Ndjekjes së një politike të hapur me qytetarët e shoqërinë civile, si dhe forcimin e bashkëpunimit me medien investigative në veçanti, duke trajtuar me përparësi, korrektësi dhe brenda afateve ligjore 37 kërkesat e publikut në lidhje me publikimin e deklaratave të interesave privatë.
Kuvendi kërkon që Inspektorati i Lartë i Deklarimit dhe Kontrollit të Pasurive dhe Konfliktit të Interesave për vitin 2024 të vazhdojë punën në këto drejtime:
1. Të bashkëpunojë me Ministrinë e Drejtësisë për përafrimin e kuadrit ligjor për sinjalizimin dhe mbrojtjen e sinjalizuesve, jo vetëm me direktivën përkatëse të BE-së, por edhe me praktikat më të mira të vendeve të ndryshme.
2. Të angazhohet në bashkëpunim edhe me shoqërinë civile për rritjen e ndërgjegjësimit publik, veçanërisht të rinjve, për rëndësinë e sinjalizimit përmes një fushate rajonale.
3. Të bashkërendojë punën me Agjencinë e Mbikëqyrjes Policore në avancimin më tej të procesit të vlerësimit kalimtar të punonjësve të Policisë së Shtetit, Gardës së Republikës dhe Agjencisë së Mbikëqyrjes Policore në Ministrinë e Brendshme.
4. Të vazhdojë kontributin e dhënë në kuadër të procesit të integrimit të Shqipërisë në Bashkimin Evropian, veçanërisht në adresimin e gjetjeve të paraqitura nga Komisioni Evropian në raportin screening për Shqipërinë për sa i përket kapitullit 23 “Gjyqësori dhe të drejtat themelore”.
5. Të angazhohet për përmirësimin e treguesve të transparencës jo vetëm në vënien në funksionalitet të plotë të sistemit nëpërmjet bërjes publike të deklaratave të interesave privatë, por edhe me pasurimin e faqes zyrtare në internet me të dhëna statistikore për veprimtarinë institucionale në zbatim të ligjeve për parandalimin e konfliktit të interesit dhe sinjalizimin e mbrojtjen e sinjalizuesve.
6. Të intensifikojë bashkëpunimin me organet ligjzbatuese në drejtim të garantimit të sigurisë dhe efektivitetit të kontrolleve dhe hetimeve administrative për ruajtjen e standardeve në luftën kundër korrupsionit dhe krimit ekonomik.

KRYETARE
Lindita Nikolla

